b'\n_START_ARTICLE_\nAleksanteri Salava\n_START_PARAGRAPH_\nAleksanteri Trygg-Salava (my\xc3\xb6s: Antti Salava, ent. Knut Aleksander Trygg, 18. huhtikuuta 1855 Raisio \xe2\x80\x9325. elokuuta 1926 Lahti) oli suomalainen opettaja ja 1900-luvun alun nuorisoseuraliikkeen j\xc3\xa4rjest\xc3\xb6aktiivi. _NEWLINE_Salavan vanhemmat olivat kapteeni, tilanomistaja Karl Oskar Trygg ja Elisabet Alexandra Reis. H\xc3\xa4n p\xc3\xa4\xc3\xa4si ylioppilaaksi Turun lyseosta 1877 ja valmistui Helsingin yliopistosta filosofian kandidaatiksi 1881 ja filosofian maisteriksi 1886. Salava toimi opettajana S\xc3\xb6rn\xc3\xa4isten kuritushuoneessa._NEWLINE_Salava oli Hermannin nuorisoseuran johtaja ja kristillisen ty\xc3\xb6v\xc3\xa4enliikkeen johtohenkil\xc3\xb6. H\xc3\xa4n piti tapanaan kutsua tuttaviaan seuraan toivottamalla tapaamisen p\xc3\xa4\xc3\xa4tteeksi "tervetuloa Hermannin nuorisoseuraan", ja sanonta on j\xc3\xa4\xc3\xa4nyt el\xc3\xa4m\xc3\xa4\xc3\xa4n yleiseen kielenk\xc3\xa4ytt\xc3\xb6\xc3\xb6n. Salava valittiin Suomalaisen Voimistelu- ja urheiluliiton perustavassa kokouksessa 17.6.1900 liiton sihteeriksi._NEWLINE_Aleksanteri Salavan vanhempi sisar oli raittiusty\xc3\xb6n uranuurtaja, opettaja Alli Trygg-Helenius.'